**ΟΙ ΔΙΑΘΕΣΕΙΣ**

Το ρήμα είναι ο πυρήνας κάθε πρότασης. Η ιδιαίτερη σχέση ανάμεσα στο ρήμα και στο υποκείμενό του λέγεται διάθεση. Ως προς τη διάθεση λοιπόν τα ρήματα διακρίνονται σε: ενεργητικά, μέσα και παθητικά.

**Ι. ΕΝΕΡΓΗΤΙΚΑ ΡΗΜΑΤΑ**

ΜΕΤΑΒΑΤΙΚΑ ΚΑΙ ΑΜΕΤΑΒΑΤΑ

Ενεργητικά λέγονται τα ρήματα εκείνα που σημαίνουν ότι το υποκείμενο δημιουργεί την έννοια του ρήματος. Τα ρήματα αυτά άλλοτε δηλώνουν απλή ενέργεια του υποκειμένου, δηλαδή ενέργεια που περιορίζεται μόνο στο υποκείμενο, και λέγονται αμετάβατα (*παίζω, γελώ, βαδίζω*), άλλοτε πάλι φανερώνουν ότι η ρηματική ενέργεια περνά σε κάτι άλλο, έξω από το υποκείμενο, το λεγόμενο αντικείμενο, και λέγονται μεταβατικά (π.χ. *εις την θάλατταν κατεδίωκον τους πολεμίους*).

**ΙΙ. ΜΕΣΑ ΡΗΜΑΤΑ**

Μέσα λέγονται τα ρήματα που δηλώνουν ότι η ρηματική έννοια βρίσκεται σε μια ιδιαίτερη και ξεχωριστή σχέση με το υποκείμενο. Με βάση λοιπόν τη σχέση ρήματος - υποκειμένου, τα μέσα ρήματα διακρίνονται σε ευθέα ή αυτοπαθή, πλάγια ή περιποιητικά ή ωφέλειας, αλληλοπαθή ή αμοιβαιότητας, δυναμικά. Σε κάθε κατηγορία όμως η ενέργεια των μέσων ρημάτων γίνεται για όφελος του υποκειμένου.

ΜΕΣΑ ΕΥΘΕΑ Ή ΑΥΤΟΠΑΘΗ

Στα ρήματα αυτά η ενέργεια επιστρέφει κατευθείαν στο υποκείμενο.

Π.χ. *παρασκευάζομαι* = ετοιμάζομαι, *συλλέγομαι* = αθροίζομαι, *έχομαι* = κρατιέμαι, στηρίζομαι

ΠΛΑΓΙΑ Ή ΠΕΡΙΠΟΙΗΤΙΚΑ

Τα ρήματα αυτά φανερώνουν πράξη που κάνει το υποκείμενο για να ωφεληθεί το ίδιο.

Π.χ. *ανδραποδίζω τινά* = πουλώ κάποιον ως δούλο (μετά από διαταγή άλλου)

*ανδραποδίζομαι* *τινά* = πουλώ κάποιον ως δούλο (για δικό μου όφελος)

ΑΛΛΗΛΟΠΑΘΗ Ή ΑΜΟΙΒΑΙΟΤΗΤΑΣ

Τα ρήματα αυτά δηλώνουν αμοιβαία ενέργεια δύο ή περισσοτέρων υποκειμένων.

Π.χ. *νέμομαί τι* = μοιράζομαι με κάποιον κάτι

ΜΕΣΑ ΔΥΝΑΜΙΚΑ

Τα ρήματα αυτά φανερώνουν ότι το υποκείμενο παίρνει μέρος στην έννοια του ρήματος καταβάλλοντας όλες τις δυνάμεις του, σωματικές και πνευματικές.

Π.χ. *δέομαι* = έχω ανάγκη ή έλλειψη, *στρατεύομαι* = υπηρετώ στο στρατό (ενώ *στρατεύω* = εκστρατεύω)

ΓΕΝΙΚΗ ΠΑΡΑΤΗΡΗΣΗ

Στα μέσα ρήματα πρέπει να κατατάξουμε και εκείνα που έχουν μόνο μέση φωνή, τα λεγόμενα αποθετικά, μια και αντικαθιστούν μέσα ρήματα.

Π.χ. *κτωμαι, μάχομαι, ήδομαι, έρχομαι, ηγουμαι, οργίζομαι, βούλομαι*

**ΙΙΙ. ΠΑΘΗΤΙΚΑ ΡΗΜΑΤΑ**

Είναι τα ρήματα που σημαίνουν ότι το υποκείμενο δέχεται την ενέργεια κάποιου άλλου, και επομένως παθαίνει κάτι από αυτό. Το υποκείμενο είναι απλός φορέας της ενέργειας, χωρίς να την προκαλεί, γιατί την ενέργεια τη δίνει ένα άλλο πρόσωπο, έξω από το υποκείμενο, το λεγόμενο ποιητικό αίτιο.

Π.χ. *Ημεις υπ’ Αθηναίων επιβουλευόμεθα*.

ΤΡΟΠΗ ΕΝΕΡΓΗΤΙΚΗΣ ΣΥΝΤΑΞΗΣ ΣΕ ΠΑΘΗΤΙΚΗ

α) Το ενεργητικό ρήμα τρέπεται σε παθητικό στον αντίστοιχο τύπο.

β) Το υποκείμενο του ενεργητικού ρήματος γίνεται ποιητικό αίτιο του παθητικού.

γ) Το άμεσο αντικείμενο του ενεργητικού ρήματος γίνεται υποκείμενο του παθητικού, ενώ το έμμεσο παραμένει και στην παθητική σύνταξη αντικείμενο.

Π.χ. Ε.Σ.: *Ηλειοι Λακεδαιμονίους του ιερου ειρξαν.* Π.Σ.: *Λακεδαιμόνιοι του ιερου υπό Ηλείων είρχθησαν.*

Οι προσδιορισμοί ή το κατηγορούμενο των αντικειμένων της ενεργητικής σύνταξης ακολουθούν το αντικείμενό τους στην οποιαδήποτε μεταβολή του στην παθητική σύνταξη, και μπαίνουν στην ίδια πτώση με αυτό.

Π.χ. Ε.Σ.: *ούτως ημελήκασι τοσούτου θεου.* Π.Σ.: *ούτως ημέληται υπό τούτων τοσουτος θεός.*

ΤΟ ΠΟΙΗΤΙΚΟ ΑΙΤΙΟ

Είναι το πρόσωπο ή σπανιότερα το πράγμα που ενεργεί, που προκαλεί δηλαδή την ενέργεια που δέχεται το υποκείμενο του παθητικού ρήματος. Εκφέρεται:

α) Με γενική και με τις προθέσεις *υπό, προς, παρά, εκ* ή *εξ, από*.

β) Με δοτική. (Συνήθως με τους συντελικούς χρόνους, καθώς και με τα σε -τος και -τέος ρηματικά επίθετα.

Ασκήσεις

1. Να βρεθεί η διάθεση (ενεργητική, μέση, παθητική, ουδέτερη) των ρημάτων (ή περιφράσεων) στις παρακάτω φράσεις:

α) Κυρος τον παράδεισον εξέκοψε και τα βασίλεια κατέκαυσε.

β) Οι στρατιωται ωπλίζοντο.

γ) Ουκ αμελειται υπό των θεων τα του αγαθου ανδρός πράγματα.

δ) Απωθουνται τους πολεμίους.

ε) Ολίγοι τούτων εκομίσθησαν εις την πόλιν.

στ) Ουδείς εκοιμήθη εκείνης της νυκτός.

ζ) Οι πατέρες παιδεύονται τους παίδας.

η) Ενείμαντο την ουσίαν.

θ) Περί πολλου εποιουντο την φιλίαν.

ι) Έδοξεν αυτοις ωφελίαν τινά πειρασθαι απ’ αυτων ευρίσκεσθαι.

1. Να βρεθούν τα ποιητικά αίτια και να υπογραμμιστεί ο παθητικός τύπος από τον οποίο εξαρτάται το καθένα:

α) Υπό μεν γαρ ίππου εν μάχη ουδείς πώποτε ούτε δηχθείς ούτε λακτισθείς απέθανε.

β) Ταυτα ωμολογήτο ημιν τε και σοι.

γ) Τουτο μεν δη, ως έοικε, και παρα σου και παρ’ εμου ομολογειται.

δ) Επεί προς ανδρός ήσθετο ηδικημένη.

ε) Τουτό μοι εκ Θεου δέδοται.